SL Uradni list Evropske unije L 86/14

IZVEDBENI SKLEP KOMISIJE (EU) 2017/615

z dne 30. marca 2017

o sprejetju predloga skupine proizvajalcev izvoznikov in kitajske gospodarske zbornice za izvoz in uvoz strojev in elektronskih izdelkov v zvezi z izvajanjem zaveze iz Izvedbenega sklepa 2013/707/EU

EVROPSKA KOMISIJA JE –

ob upoštevanju Pogodbe o delovanju Evropske unije („Pogodba“),

ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) („osnovna protidampinška uredba“), in zlasti člena 8 Uredbe,

ob upoštevanju Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (2) („osnovna protisubvencijska uredba“), in zlasti člena 13 Uredbe,

po posvetovanju z odborom, ustanovljenim v skladu s členom 15 osnovne protidampinške uredbe in členom 25 osnovne protisubvencijske uredbe,

ob upoštevanju naslednjega:

A. POSTOPEK

(1) Evropska komisija („Komisija“) je z Uredbo (EU) št. 513/2013 (3) uvedla začasno protidampinško dajatev na uvoz v Evropsko unijo („Unija“) fotonapetostnih modulov iz kristalnega silicija („moduli“) in njihovih ključnih sestavnih delov (tj. celic in rezin) s poreklom iz Ljudske republike Kitajske („LRK“) ali ki so od tam poslani.

(2) Skupina proizvajalcev izvoznikov je kitajsko gospodarsko zbornico za uvoz in izvoz strojev in elektronskih izdelkov („CCCME“) pooblastila, naj v njenem imenu Komisiji predloži cenovno zavezo, kar je CCCME tudi storila. Iz pogojev navedene cenovne zaveze je razvidno, da ta predstavlja sveženj individualnih cenovnih zavez za vsakega proizvajalca izvoznika, katerega zaradi praktičnih razlogov usklajuje CCCME.

(3) Komisija je s Sklepom 2013/423/EU (4) sprejela navedeno cenovno zavezo glede začasne protidampinške dajatve. Komisija je z Uredbo (EU) št. 748/2013 (5) spremenila Uredbo (EU) št. 513/2013, in sicer je uvedla tehnične spremembe, potrebne za sprejetje zaveze glede začasne protidampinške dajatve.

(4) Svet je z Izvedbeno uredbo (EU) št. 1238/2013 (6) uvedel dokončno protidampinško dajatev na uvoz v Unijo modulov in celic s poreklom iz LRK ali ki so od tam poslani („zadevni izdelki“). Svet je z Izvedbeno uredbo (EU) št. 1239/2013 (7) prav tako uvedel dokončno izravnalno dajatev na uvoz zadevnih izdelkov v Unijo.

(5) Po obvestilu skupine proizvajalcev izvoznikov („proizvajalci izvozniki“) in CCCME o spremenjeni različici cenovne zaveze je Komisija z Izvedbenim sklepom 2013/707/EU (8) potrdila sprejetje cenovne zaveze, kakor je bila spremenjena („zaveza“), za obdobje uporabe dokončnih ukrepov.

(6) Komisija je z Izvedbenim sklepom 2014/657/EU (9) sprejela predlog proizvajalcev izvoznikov in CCCME za pojasnila v zvezi z izvajanjem zaveze za zadevne izdelke, ki jih zaveza zajema, in sicer module in celice s poreklom iz LRK ali ki so od tam poslani, trenutno uvrščene pod oznake KN ex 8541 40 90 (oznake TARIC 8541409021, 8541409029, 8541409031 in 8541409039), ki jih proizvajajo proizvajalci izvozniki („zajeti izdelek“). Protidampinška in izravnalna dajatev iz uvodne izjave 4 ter zaveza se skupaj imenujejo „ukrepi“.

(7) Komisija je z Izvedbeno uredbo (EU) 2015/866 (10) umaknila svoje sprejetje zaveze za tri proizvajalce izvoznike.

(8) Komisija je z Izvedbeno uredbo (EU) 2015/1403 (11) umaknila svoje sprejetje zaveze za še enega proizvajalca izvoznika.

(9) Komisija je z Izvedbeno uredbo (EU) 2015/2018 (12) umaknila svoje sprejetje zaveze za dva proizvajalca izvoznika.

(10) Komisija je z obvestilom o začetku, objavljenim 5. decembra 2015 v Uradnem listu Evropske unije (13), začela preiskavo v zvezi s pregledom zaradi izteka protidampinških ukrepov.

(11) Komisija je z obvestilom o začetku, objavljenim 5. decembra 2015 v Uradnem listu Evropske unije (14), začela preiskavo v zvezi s pregledom zaradi izteka izravnalnih ukrepov.

(12) Komisija je z obvestilom o začetku, objavljenim 5. decembra 2015 v Uradnem listu Evropske unije (15), začela tudi delni vmesni pregled glede oblike ukrepov.

(13) Komisija je z Izvedbeno uredbo (EU) 2016/115 (16) umaknila svoje sprejetje zaveze za še enega proizvajalca izvoznika.

(14) Komisija je z Izvedbeno uredbo (EU) 2016/185 (17) dokončno protidampinško dajatev, uvedeno z Izvedbeno uredbo (EU) št. 1238/2013 na uvoz zadevnih izdelkov s poreklom iz Ljudske republike Kitajske ali ki so od tam poslani, razširila na uvoz zadevnih izdelkov, poslanih iz Malezije in Tajvana, ne glede na to, ali so deklarirani kot izdelki s poreklom iz Malezije in Tajvana ali ne.

(15) Komisija je z Izvedbeno uredbo (EU) 2016/184 (18) dokončno izravnalno dajatev, uvedeno z Izvedbeno uredbo (EU) št. 1239/2013 na uvoz zadevnih izdelkov s poreklom iz Ljudske republike Kitajske ali ki so od tam poslani, razširila na uvoz zadevnih izdelkov, poslanih iz Malezije in Tajvana, ne glede na to, ali so deklarirani kot izdelki s poreklom iz Malezije in Tajvana ali ne.

(16) Komisija je z Izvedbeno uredbo (EU) 2016/1045 (19) umaknila svoje sprejetje zaveze za še enega proizvajalca izvoznika.

(17) Komisija je z Izvedbeno uredbo (EU) 2016/1382 (20) umaknila svoje sprejetje zaveze za še pet proizvajalcev izvoznikov.

(18) Komisija je z Izvedbeno uredbo (EU) 2016/1402 (21) umaknila svoje sprejetje zaveze za še tri proizvajalce izvoznike.

(19) Komisija je z Izvedbeno uredbo (EU) 2016/1998 (22) umaknila svoje sprejetje zaveze za še pet proizvajalcev izvoznikov.

(20) Komisija je z Izvedbeno uredbo (EU) 2016/2146 (23) umaknila svoje sprejetje zaveze za še dva proizvajalca izvoznika.

(21) Komisija je po pregledu zaradi izteka ukrepa in vmesnem pregledu iz uvodnih izjav od 10 do 12 ohranila ukrepe z Izvedbeno uredbo (EU) 2017/366 (24) in Izvedbeno uredbo 2017/367 (25).

(22) Komisija je z obvestilom o začetku, objavljenim 3. marca 2017 v Uradnem listu Evropske unije (26), začela tudi delni vmesni pregled glede oblike ukrepov.

(23) Komisija je z Izvedbeno uredbo (EU) 2017/454 (27) umaknila svoje sprejetje zaveze za štiri proizvajalce izvoznike.

B. ZAVEZA

1. Izvajanje zaveze

(24) Na podlagi določb zaveze so proizvajalci izvozniki in CCCME 6. marca 2017 zahtevali posvetovanja s Komisijo. Proizvajalci izvozniki in CCCME so trdili, da bi bilo treba minimalne uvozne cene ohraniti na sedanji ravni do zaključka delnega vmesnega pregleda iz uvodne izjave 22.

(25) Proizvajalci izvozniki in CCCME so v uradnem obvestilu opozorili, da je namen sedanjega delnega vmesnega pregleda, ki ga je Komisija začela na lastno pobudo, med drugim ugotoviti, ali se zaveza na podlagi minimalne uvozne cene (za katero velja mehanizem rednega prilagajanja) še vedno lahko šteje kot ustrezna oblika ukrepa. Ker je minimalna uvozna cena povezana z mehanizmom prilagajanja, bi jo bilo treba ohraniti na sedanji ravni, da se prepreči kakršno koli poseganje v tekoči delni pregled med njegovim potekom.

(26) Uradno obvestilo s strani CCCME je bilo dano na voljo zainteresiranim stranem, da bodo lahko uveljavile svoje pravice do obrambe v zvezi z minimalno uvozno ceno na sedanji ravni med potekom vmesnega pregleda iz uvodne izjave 22.

2. Pisna stališča in zaslišanja

(27) Ena stranka je trdila, da predlog CCCME krši določbe zaveze, ki določajo, da je treba vse spremembe zaveze uvesti prek vmesnega pregleda, med potekom katerega vse določbe zaveze ostanejo v veljavi. Ta stranka je nadalje trdila, da je mehanizem prilagajanja samodejen in da ne obstaja noben praktični razlog za ohranitev trenutne ravni minimalne uvozne cene pred končnim izidom tekočega vmesnega pregleda.

(28) Komisija ugotavlja predvsem, da določba zaveze, na katero se je sklicevala stranka, iz svojega področja uporabe izrecno izključuje določbe o prilagajanju.

(29) Poleg tega je bilo delovanje sistema za prilagajanje minimalne uvozne cene dejansko zasnovano kot samodejno. Tekoči vmesni pregled o obliki ukrepov zadeva bistvo obstoječega ukrepa, vendar pa njegov cilj sam po sebi ni spreminjanje vsebine zaveze. Vse določbe zaveze ostanejo v veljavi. Samodejnost delovanja mehanizma za prilagajanje stranki, ki je ponudila zavezo, ne preprečuje, da bi zahtevala spremembo, to pa še toliko bolj velja za začasne spremembe. Sprememba je zgolj začasna ohranitev minimalne uvozne cene na sedanji ravni, dokler ne bodo znani rezultati vmesnega pregleda o obliki ukrepov.

(30) Stranka se je sklicevala tudi na preiskavo v zvezi s pregledom, ki jo je Komisija sklenila z Izvedbeno Uredbo (EU) 2016/12 (28). Toda tisti pregled je zahtevala stranka, ki ni ponudila zaveze, in njegov namen je bila proučitev alternativne referenčne cene za mehanizem za prilagajanje (podrejena možnost, ki se ni takoj uporabila). Tekoči vmesni pregled se osredotoča na potrebo po ponovni preučitvi oblike ukrepov kot take. Komisija nazadnje opozarja, da je bila ob drugi priložnosti minimalna uvozna cena ohranjena na isti ravni (29) do sprejetja pojasnila v zvezi z Izvedbenim sklepom 2014/657/EU.

(31) Na podlagi zgoraj navedenega se trditve stranke zavrnejo.

3. Sprejetje ohranitve minimalne uvozne cene na sedanji ravni med potekom vmesnega pregleda

(32) Komisija na podlagi uradnega obvestila proizvajalcev izvoznikov in CCCME meni, da je primerno sprejeti predlagano zamrznitev minimalne uvozne cene do zaključka tekočega delnega vmesnega pregleda iz uvodne izjave 22 in zaključiti posvetovanja s proizvajalci izvozniki in CCCME –

SPREJELA NASLEDNJI SKLEP:

Člen 1

Sprejme se predlog za ohranitev minimalne uvozne cene na ravni, ki velja marca 2017, za zaveze, ki so jih sprejeli proizvajalci izvozniki, navedeni v Prilogi k Izvedbenemu sklepu 2013/707/EU, kakor je bil naknadno spremenjen, in kitajska gospodarska zbornica za uvoz in izvoz strojev in elektronskih izdelkov, ponujene v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, do zaključka delnega vmesnega pregleda, ki ga je začela Komisija (30).

Člen 2

Ta sklep začne veljati dan po objavi v Uradnem listu Evropske unije.

V Bruslju, 30. marca 2017 Za Komisijo Predsednik Jean-Claude JUNCKER

(1) UL L 176, 30.6.2016, str. 21.

(2) UL L 176, 30.6.2016, str. 55.

(3) UL L 152, 5.6.2013, str. 5.

(4) UL L 209, 3.8.2013, str. 26.

(5) UL L 209, 3.8.2013, str. 1.

(6) UL L 325, 5.12.2013, str. 1.

(7) UL L 325, 5.12.2013, str. 66.

(8) UL L 325, 5.12.2013, str. 214.

(9) UL L 270, 11.9.2014, str. 6.

(10) UL L 139, 5.6.2015, str. 30.

(11) UL L 218, 19.8.2015, str. 1.

(12) UL L 295, 12.11.2015, str. 23.

(13) UL C 405, 5.12.2015, str. 8.

(14) UL C 405, 5.12.2015, str. 20.

(15) UL C 405, 5.12.2015, str. 33.

(16) UL L 23, 29.1.2016, str. 47.

(17) UL L 37, 12.2.2016, str. 76.

(18) UL L 37, 12.2.2016, str. 56.

(19) UL L 170, 29.6.2016, str. 5.

(20) UL L 222, 17.8.2016, str. 10.

(21) UL L 228, 23.8.2016, str. 16.

(22) UL L 308, 16.11.2016, str. 8.

(23) UL L 333, 8.12.2016, str. 4.

(24) UL L 56, 3.3.2017, str. 1.

(25) UL L 56, 3.3.2017, str. 131.

(26) UL C 67, 3.3.2017, str. 16.

(27) UL L 71, 16.3.2017, str. 5.

(28) UL L 4, 7.1.2016, str. 1.

(29) Dopis z dne 13. junija 2014, ki je na vpogled zainteresiranim stranem.

(30) UL C 67, 3.3.2017, str. 16.